MTV (yritys)
MTV Oy on suomalainen kaupallinen televisioyhtiö, jonka omistaa mediayhtiö Bonnierin tytäryhtiö Bonnier Broadcasting.
MTV:hen kuuluvat yhtiön kokonaan omistamat vapaasti katsottavat televisiokanavat MTV3, Sub ja AVA sekä maksukanavat C More Total. MTV:llä on myös useita verkkopalveluita, kuten uutissivusto MTVuutiset.fi, ilmainen suoratoistopalvelu MTV sekä maksullinen suoratoistopalvelu C More.
Heinäkuussa 2018 julkaistiin tieto, että Telia ostaa Bonnierilta Bonnier Broadcastingin, joka omistaa MTV Oy:n, Mediahubin, C Moren ja ruotsalaisen TV4 AB:n. Kauppa vaatii toteutuakseen kilpailuviranomaisten hyväksynnän.
MTV Oy perustettiin 29. huhtikuuta 1957 nimellä Oy Mainos-TV-Reklam Ab (lyh. MTV), ja sen ensimmäinen televisiolähetys nähtiin 13. elokuuta.
Alkujaan MTV:llä ei ollut omaa televisiokanavaa vaan se vuokrasi lähetysaikaa Yleisradion kanavilta. Vuoteen 1959 mennessä ohjelma-aika oli kasvanut 10 tuntiin viikossa. Yhtiön toimitalo ("Pöllölaakso") valmistui 1967, ja samalla perustettiin viihdetoimitus. Ensimmäinen värilähetys nähtiin vuonna 1969. Yhtiön nimi muuttui MTV Oy:ksi vuonna 1982.
Vuoden 1993 kanavauudistuksessa MTV sai oman kanavan MTV3.
Nykyinen MTV Oy on perustettu vuonna 2014 nimellä MTV Media Oy. Se otti käyttöön MTV Oy -nimen vuonna 2015, kun vanha MTV Oy muuttui MTV Sisällöt Oy:ksi, jolla ei ole yhtään työntekijää palkkalistoillaan, vaan se ostaa vuokratyöntekijöitä Nouhau- ja Mediahub-yhtiöiltä. MTV Sisällöt Oy on MTV Oy:n ja Mediahub Helsinki Oy:n omistaja, ja sillä on valtioneuvoston myöntämä ohjelmistolupa sekä oikeudet MTV:n tavaramerkkiin. MTV lainasi Bonnier-konsernin luxemburgilaiselta tytäryhtiöltä yli sata miljoonaa euroa vuonna 2014. Lainan korkomenot ovat noin viisi miljoonaa euroa vuodessa. MTV:n talousjohtaja Jani Koskisen mukaan järjestelystä ei koidu verotulojen menetyksiä Suomelle.
Alkujaan MTV:n omisti joukko mainostoimistoja. Vuonna 1998 se siirtyi osaksi Alma Mediaa. MTV Oy päätyi vuoden 2005 omistusjärjestelyissä ruotsalaisen Bonnierin ja Proventuksen omistukseen. Vuonna 2007 Bonnier osti Proventuksen osuuden MTV:stä.
MTV lähetti ohjelmaa aluksi Yleisradion kanavilla. MTV3-kanava aloitti lähetykset 1. tammikuuta 1993 entisen Kolmoskanavan paikalla. Suomen ensimmäinen kaupallinen tekstitelevisiopalvelu MTV3 Tekstikanava aloitti toimintansa seuraavana vuonna. Subtv:n lähetykset alkoivat vuonna 2001. Se syntyi vuonna 2000 perustetun kaapelikanava TVTV!:n ja digitoimiluvan saaneen City-TV:n yhdistymisestä. Subtv:n kaapelilähetykset alkoivat 15. elokuuta ja digitaaliset lähetykset 27. elokuuta. Subtv vaihtoi nimensä Subiksi 16. tammikuuta 2008. MTV3 AVA:n lähetykset alkoivat 1. maaliskuuta 2008, ja kanavan nimi vaihtui AVA:ksi 15. tammikuuta 2011.
MTV Oy toi markkinoille neljä maksukanavaa marraskuussa 2006. Kaapeli- ja satelliittitalouksiin tulivat kaikki neljä kanavaa, MTV3 MAX, MTV3 Fakta, MTV3 Leffa ja Subtv Juniori. Antennitalouksissa kanavat olivat MTV3 MAX ja Subtv Juniori. Huhtikuussa 2007 MTV3 Leffan muututtua Subtv Leffaksi kanava alkoi näkyä myös antennitalouksissa. Antennitalouksissa tuli näkymään myös MTV3 Fakta 1. syyskuuta 2007 alkaen. Vuonna 2012 MTV toi markkinoille uudet urheilukanavat MTV3 MAX Sport 1 (nyk. C More Sport 1) ja MTV3 MAX Sport 2 (nyk. C More Sport 2).
Maksukanavia markkinoidaan osana MTV Total -kanavapakettia, johon kuuluu myös C Moren kanavia. Vuonna 2017 MTV Total vaihtoi nimensä C More Totaliksi, ja MTV:n kaikki maksukanavat C More -nimen alaisuuteen.
C More Max on digitaalinen rinnakkaiskanava, joka lähettää lähinnä miehille suunnattuja ohjelmia, muun muassa Formula 1:stä, MotoGP:tä, hiihtolajien maailmancupit, Englannin Valioliigaa ja auto-ohjelmia. Kanavaa välitetään antenni-, kaapeli-, IPTV- ja satelliittiverkoissa.
C More Juniori on lapsille suunnattu digikanava. Kanava lähettää pelkästään lastenohjelmia. Kanavaa välitetään antenni-, kaapeli-, IPTV- ja sateliittitelevisioverkossa.
C More Sport 1 on pelkästään urheiluohjelmia lähettävä kanava. Kevään jääkiekon MM-kisojen aikaan C More Sport 1 muuttuu ympärivuorokautiseksi jääkiekkokanavaksi.
C More Sport 2 on pelkästään urheilua lähettävä kanava. C More Sport 2-kanavalla näytetään muun muassa jääkiekkoa, tennistä ja golfia.
MTV Uutiset on MTV:n uutistoiminnan yksikkö, joka tuottaa sisältöjä MTV3:lle, mtvuutiset.fi-portaaliin, tekstikanavalle ja radioon. STT:n radiouutiset tuotetaan nykyisin yhteistyössä MTV:n kanssa. Aiemmin MTV tuotti radiouutiset Iskelmälle ja Radio Novalle.
MTV:n uutiset ovat saatavilla yhdessä sovelluksessa, joka on saatavilla iPhone-, Android- ja Windows Phone-laitteisiin.
MTV Urheilu on MTV:n urheilutoimitus, joka tuottaa C More -maksukanavien urheilulähetykset ja Tulosruudun uutiset. Tulosruutu esitetään joka arkipäivä MTV3-kanavalla n. kello 22.25 Kymmenen uutisten jälkeen ja sen lisäksi viikonloppuisin myös kello 19.10 Seitsemän uutisten jälkeen sekä kello 22.10 Kymmenen uutisten jälkeen.
MTV Urheilun urheilupäällikkö on Markus Autero ja toimituspäällikkö Teemu Niikko.
MTVuutiset.fi (aiemmin "MTV3.fi" ja "MTV.fi") on MTV:n uutispalvelu, joka tarjoaa uutis- ja ajankohtaispalveluja.
Luukku.com on MTV:n sähköpostipalvelu.
MTV (aiemmin MTV3 Katsomo, Katsomo ja MTV Katsomo) on MTV:n vuonna 2009 perustama ilmaiskanavien yhteinen suoratoistopalvelu. MTV:n omistamat ilmaiskanavat kulkevat nyt saman nimen alla.
C More on MTV:n suoratoistopalvelu, joka lanseerattiin 15. helmikuuta 2017. C More oli aikaisemminkin toiminut Suomessa, mutta vuonna 2017 kaikki MTV:n maksullinen sisältö siirrettiin C More -palveluun. Myös MTV:n omistamat maksu-tv-kanavat kulkevat C More -nimen alla.